Sigurður Bjarnason hefur starfað í 12 ár hjá Ja.is , Gallup og við rágjöf hjá Exceptus og Capacent við allt sem viðkemur gagnavinnslu . Aðsend mynd Hugbúnaðar - og ráðgjafafyrirtækið Cubus hefur nú ráðið til starfa Sigurð Bjarnason , en hann mun starfa sem ráðgjafi í viðskiptagreind og vöruhúsum gagna . Sigurður hefur starfað í 12 ár við hönnun vöruhúsa gagna , skýrslugerðir , innleiðingar og gagnavinnslu . Hann kemur til Cubus frá Já.is og Gallup þar sem hann starfaði sem sérfræðingur í viðskiptagreind . Þar sá hann m.a. um stjórnun og uppsetningu á nýjum hugbúnaði og verkferlum , ásamt smíðum við vöruhúss gagna og gagnaleiðsla . Áður var hann ráðgjafi bæði hjá Expectus og Capacent . „ Sigurður kemur inn með sérþekkingu í bakendavinnslu og ráðgjöf við vöruhús gagna , en sú þekking er vandfundin í dag , “ segir Stefán Rafn Stefánsson , einn af eigendum Cubus . „ Hann hefur mikla reynslu af innleiðingu nýrra kerfa og ráðgjöf fyrir alls kyns fyrirtæki . Við tökum Sigurði fagnandi og við hlökkum til að fá hann inn í teymið . “ Fyrirtækið hefur bætt við sig þremur nýjum sérfræðingum á skömmum tíma og segir Stefán Rafn það vera lið í að efla til muna þjónustu og ráðgjöf til viðskiptavina sem og að eiga betur kost á að vinna að nýjum tækifærum á markaðinum .